অবশেষ ৩ বছর পরে আগামীকাল বহু প্রতীক্ষিত সেই মামলায় চূড়ান্ত শুনানি ব্যাঙ্কশাল কোর্টে। আর তার আগে আদালতের রায়ের দিকে তাকিয়ে গোটা রাজ্য। অধীর অপেক্ষায় কামদুনি।
দিনটা ছিল ৭ জুন ২০১৩। রাজারহাট ডিরোজিও কলেজে পরীক্ষা দিয়ে অন্ধকার রাস্তা ধরে বাড়ি ফিরছিল কামদুনির নির্যাতিতা। এক দল মদ্যপ সেদিন তাঁকে জোর করে ভেড়ির পাশে পরিত্যক্ত এক কারখানায় নিয়ে গিয়ে ধর্ষণ করে। পরে শ্বাস রোধ করে খুন করে তাঁকে। ঘটনার পরে তীব্র সমালোচনার ঝড় ওঠে রাজ্যজুড়ে। ঘটনার দশ দিন পরে নির্যাতিতার পরিবারের সঙ্গে দেখা করতে গ্রামে আসেন মুখ্যমন্ত্রী। গ্রামবাসীদের প্রশ্নের মুখে মেজাজ হারিয়ে প্রতিবাদীদের মাওবাদী আখ্যা দিয়ে সমালোচনার ঝড় আরও বাড়িয়ে দেন।
চাপের মুখে কামদুনিতে দাঁড়িয়েই মুখ্যমন্ত্রী ১৫ পনেরো দিনের মধ্যে চার্জশিট, এক মাসের মধ্যে সাজা ঘোষণা, গ্রামে পাকা রাস্তা, বিদ্যুৎ সহ একাধিক প্রতিশ্রুতি দিলেও একটি পুলিশ ফাঁড়ি ছাড়া আর কিছুই বাস্তবায়িত হয়নি।
রায় ঘোষণার আগে সেই সব প্রশ্ন নতুন করে উঠেছে কামদুনিতে। তাঁদের দাবি, দোষীদের দৃষ্টান্তমূলক শাস্তি চাই। অনেকেই বলছেন ফাঁসি হোক অপরাধীদের। একই সঙ্গে আদালতের রায়ে আশাভঙ্গ হওয়ার আশঙ্কাও আছে। তাই ফের আন্দোলনের পথে হাঁটার হুমকি দিয়ে রেখেছেন তাঁরা।
একই সঙ্গে নতুন আতঙ্ক, কামদুনির রায়ের পরে গ্রামের পুলিশ ফাঁড়ি উঠে যাবে এই আশঙ্কায় পাকাপাকি ফাঁড়ির দাবিতে এদিন বিধাননগরের ডিসি হেডকোয়ার্টার নিশহাত পারভেজের কাছে গ্রামের মানুষের পক্ষে আজ স্মারকলিপি জমা দেন মৌসুমি ও টুম্পা কয়াল।
দেখুন ভিডিও